Ministrul Transporturilor Lucian Bode a afirmat, miercuri, că metroul Drumul Taberei nu va dat în funcțiune nici în acest an. În schimb, Răzvan Cuc a declarat că a lăsat, la încheierea mandatului, 98% dintre lucrările fizice finalizate și nimeni nu i-a spus că nu va fi gata, potrivit Mediafax.

„Am spus și la comisie (despre finalizarea metroului din Drumul Taberei - n.r.), din păcate, nu pe tronsonul Drumul Taberei - Eroilor - Magistrala 5, așa cum arată datele pe care eu le-am, primit în acest moment, nu se pot recepționa și nu se poate finaliza acest tronson. Voi face o evaluare și voi comunica un termen realist”, a declarat Lucian Bode, miercuri, la primirea mandatului la Transporturi de la Răzvan Cuc.

În schimb, Răzvan Cuc a afirmat că românii au cerut finalizarea cât mai rapidă, fără să înțeleagă că nu se poate.

„Eu am avut discuții cu constructorii, eu întotdeauna mi-am luat feedback-ul de la constructori și din teren, la modul cum au evoluat lucrurile fizice, eu n-am vorbit niciodată de recepție finală, am vorbit de dat în trafic. Darea în trafic implică și niște lucrări ulterioare pentru a se face recepția finală. Românii au cerut, în momentul în care am preluat mandatul, au cerut măsuri de îndată, nu au vrut să le explic că nu se poate, eu asta le-am spus și directorilor de minister, sunteți cu mandatele pe masă, dacă nu găsiți soluțiile necesare, plecați acasă, pentru că înseamnă că nu sunteți buni”, a explicat Cuc.

Răzvan Cuc, fostul ministru al Transporturilor: Până să plec, nimeni nu mi-a spus că nu va fi gata

Fostul ministru a explicat că a a lăsat finalizate 98% din lucrările fizice.

„Eu așa am spus din discuțiile pe care le-am avut cu constructorii, asta a reieșit la sfârșitul lui decembrie, că se putea da în trafic. Eu nu am mai vorbit cu dl director, dar cu siguranță dacă este o problemă, cu siguranță trebuie să comunice, de ce nu se dă. La modul la care am lăsat eu lucrurile în minister, undeva la 98% stadiul finalizat, trebuia să se dea. Mie nu mi-a adus nimeni la cunoștință, când am plecat din funcția de ministru, din punctul meu de vedere, se poate da până la sfârșitul anului”, a conchis Cuc.

Ministrul Transporturilor Lucian Bode a mărturisit că nu știe cât costă o călătorie cu metroul, deoarece nu a mai utilizata acest mijloc de mult timp.

Editor web: Liviu Cojan